Գարիկ Պապոյան

Գարիկ Յուրիի Պապոյան (սեպտեմբերի 20, 1984, Լենինական, Հայկական ԽՍՀ, ԽՍՀՄ), հայ դերասան, երաժիշտ, հաղորդավար, հումորիստ, պրոդյուսեր, երաժիշտ, երգերի հեղինակ, գրող, երգիչ։

 Կենսագրություն 
Գարիկ Յուրիի Պապոյանը ծնվել է 1984 թվականի սեպտմբերի 20-ին Լենինականում։ Միջնակարգ կրթությունը ստացել է Երևանի թիվ 196 միջնակարգ դպրոցում։ 2001 թվականին ընդունվել է Երևանի հայ-ռուսական (Սլավոնական) պետական համալսարանի զբոսաշրջության և գովազդի ֆակուլտետը, որն ավարտել է 2008 թվականին։ 2003-2005 թվականներին ծառայել է Հայաստանի զինված ուժերում։

2012 թվականի օգոստոս ամսին ամուսնացել է «Իքս-ֆակտոր» նախագծից հայտնի «Mars On» խմբի Մարիաննայի հետ։ Զույգն այժմ ունի 3 դուստր։

 Գործունեություն 
2006-2010 թվականներին եղել է Հայաստանի հանրային, Նոր ալիք, Շանթ և Արմենիա TV հեռուստաընկերությաններում, Սիգմա TV և Երեսուներկու Պրոդաքշն ընկերություններում «32 ատամ» հումորային ժամանցային հաղորդման սցենարիստ և դերասան, իսկ 2009-2010 թվականներին Արմենիա TV հեռուստաընկերությունում վարել է «3 պատ» շոու-ծրագիրը։ 2007 թվականին մասնակցել է Հայաստանի հանրային հեռուստաընկերության «Երկու աստղ» երաժշտական նախագծին։ 2009-2010 թվականներին Դար 21 հեռուստաընկերությունում վարել է «Ալո Գարիկ» երաժշտական շոուն։ Խաղացել է «Մեր բակը» հումորային հեռուստասերիալում։

2010 թվականից աշխատում է «Վիտամին» ակումբում, որտեղ մինչ 2015 թվականը եղել է «Վիտամին ակումբ» հումորային շոու-ծրագրի վարող, դերասան և սցենարիստ։ Հեռուստատեսությունում այլ աշխատանքներն են՝ «Հարց չկա» շոու-ծրագրի պրոդյուսեր, համասցենարիստ և վարող, «Իքս ֆակտոր» երաժշտական նախագծում որպես ժյուրիի անդամ, «Հայ Սուպերսթար» նախագծում որպես երաժշտական պրոդյուսեր և ժյուրիի անդամ, «Շանթ» հեռուստաընկերության «Կանխիկ հումոր» հեռուստանախագծին որպես ժյուրիի անդամ։ 2016-2017 թվականներին Ռոբերտ Մարտիրոսյանի հետ միասին վարել է «Կասկածելի Երեկո» ժամանցային շոու-ծրագիրը, որը թողարկվել էր նաև 2024 թվականի վերջում։

2009 թվականին թողարկել է իր առաջին «Inquam» ձայնասկավառակը։ 2011 թվականին սկսել է «Ռոք-սերունդ» շարժում-գաղափարախոսությունըhttps://www.aravot.am/2011/06/29/164712/։ Բազմաթիվ երգերի, երգերի գործիքավորումների և խոսքերի հեղինակ է։ 2014 թվականին Գարիկ Պապոյանի հեղինակած Not Alone երգը՝ երգիչ Արամ Mp3-ի կատարմամբ, ներկայացվել է Եվրատեսիլ 2014 երգի մրցույթում և զբաղեցրել 4-րդ հորիզոնականը։

Գարիկ Պապոյանը 2014 թվականին նկարահանվել է «Սուպեր մամա», 2015 թվականին «Սիրո գործակից» ֆիլմերում։ 2017 թվականին նկարահանվել է «Սուպեր մամա 2» ֆիլմում։

Գարիկ Պապոյանը այժմ վարում է ակտիվ ստեղծագործական կյանք։ 2016 թվականին Գարիկ Պապոյանի և երգչուհի Սոնա Ռուբենյանի կողմից ստեղծվել է «Գարիկ Սոնա» բենդը, որը հանդես է գալիս հին հայկական, ինչպես նաև հայկական շոու բիզնեսի այլ աստղերի երգերին նոր շունչ հաղորդելով։ Բենդի առաջին գործիքավորումն էր «Նինո»-ն։ Գարիկ Պապոյանը բենդում հանդես է գալիս որպես գործիքավորող, պրոդյուսեր և կիթառահար։ 2017 թվականին Էդգար Էլբակյանի ստեղծագործության հիման վրա լույս տեսավ խմբի առաջին երգը՝ «Լուսին»-ը (կամ «Մորս»)։ Երգը լայն տարածում գտավ և կարճ ժամանակում սիրվեց բոլորի կողմից։ Երգը հաղթեց Radio Van Music Awards-ում «Ամենաշատ հնչած ու պատվիրված երգ» անվանակարգում։ Երգը նաև հաղթող ճանաչվեց Ծիծեռնակ մրցանակաբաշխության «Տարվա հիթ» անվանակարգում, սակայն Գարիկն ու Սոնան մրցանակը նվիրեցին Էդգարի մորը՝ Աննա Էլբակյանին։

2017-2019 թվականներին Հանրային հեռուտաընկերության եթերում Արամ MP3-ի հետ միասին վարում է «Լավ Երեկո» ժամանցային նախագիծը։ Իր գործունեության հենց առաջին տարում ՝ փետրվարի 28-ին, «Հայկյան» ամենամյա մրցանակաբաշխության ժամանակ «Լավ Երեկո»-ն արժանացավ հատուկ մրցանակի կարճ ժամանակում երիտասարդների շրջանում լայն ընդունելության արժանանալու և մեծ լսարան գրավելու համար։ 2019 թվականին Գարիկ Պապոյանը կրկին հեղինակում է Եվրատեսիլյան երգ՝ Walking Out-ը, որը երգիչ Սրբուկ-ի կատարմամբ, ներկայացվում է Եվրատեսիլ 2019 երգի մրցույթում։ 2020 թվականին Արմենիա TV հեռուստաընկերությունում վարում է «Տանը LIVE-a» հումորային նախագիծը։

 Ծանոթագրություններ 

 Արտաքին հղումներ 
 Գարիկ Պապոյանի ֆեյսբուքի էջը
 Գարիկ Պապոյան Youtube page
 https://www.instagram.com/garikpapoyan/

Կատեգորիա:Հայ հաղորդավարներ
Կատեգորիա:Հայ երաժիշտներ
Կատեգորիա:Հայ պրոդյուսերներ
Կատեգորիա:Հայ դերասաններ
Կատեգորիա:Հայ գրողներ
Կատեգորիա:Հեռուստատեսային դերասաններ
Կատեգորիա:Հայ երգիչներ